SPRÁVA ZO ZAHRANIČNEJ PRACOVNEJ CESTY

1. Účastníci pracovnej cesty:

Titul, meno, priezvisko: 	prof. Ing. Peter Plavčan, CSc,
Pracovisko:	Ministerstvo školstva, vedy, výskumu a športu SR, Sekcia vysokých škôl, Stromová 1, 813 30 Bratislava
Pracovné zaradenie:	generálny štátny radca
Znalosť jazykov:	Aj, RJ

Titul, meno, priezvisko: 	Mgr. Eva Kaczová
Pracovisko:	Ministerstvo školstva, vedy, výskumu a športu SR, Sekcia vysokých škôl, Stredisko na uznávanie dokladov o vzdelaní, Stromová 1, 813 30 Bratislava
Pracovné zaradenie:	hlavný štátny radca
Znalosť jazykov:	Aj, Mj

Titul, meno, priezvisko: 	Mgr. Gabriela Jančárová
Pracovisko:	Ministerstvo školstva, vedy, výskumu a športu SR, Sekcia vysokých škôl, Stredisko na uznávanie dokladov o vzdelaní, Stromová 1, 813 30 Bratislava
Pracovné zaradenie:	hlavný radca
Znalosť jazykov:	Aj, Nj

Titul, meno, priezvisko: 	JUDr. Jana Mlsnová
Pracovisko:	Ministerstvo školstva, vedy, výskumu a športu SR, Sekcia regionálneho školstva, Stromová 1, 813 30 Bratislava
Pracovné zaradenie:	hlavný štátny radca
Znalosť jazykov:	RJ

Titul, meno, priezvisko: 	Ing. Marián Galan
Pracovisko:	Ministerstvo školstva, vedy, výskumu a športu SR, Sekcia regionálneho školstva, Stromová 1, 813 30 Bratislava
Pracovné zaradenie:	štátny radca
Znalosť jazykov:	RJ

2. Zahraničná pracovná cesta:

Štát:	ČR
Mesto:	Telč
Vykonaná dňa:	27. 03. 2012
Prijímajúca organizácia:	Ministerstvo školstva, telovýchovy a mládeže ČR
Účel cesty:	Stretnutie v súvislosti s uzavretím bilaterálnej dohody o vzájomnom uznávaní dokladov o vzdelaní 
Spôsob financovania:	MŠVVŠ SR

3. Rámcový program pobytu:

27. 03. 2012– účasť na stretnutí 

4.	Stručný priebeh rokovania:
Dohoda s Českou republikou o vzájomnom uznávaní rovnocennosti dokladov o  vzdelaní vydávaných v Slovenskej republike a v Českej republike bola uzatvorená dňa 23.3.2001 a nadobudla platnosť dňa 17.5.2002. Cieľom tejto dohody, tak ako je to uvedené v úvodných ustanoveniach, snaha o rozvoj vzájomnej spolupráce v oblasti školstva a vedy. Zároveň je deklarované, že uvedená dohoda vychádza predovšetkým z Lisabonského dohovoru, ktorý, upravuje akademické uznávanie dokladov o vzdelaní, uľahčenie mobility študentov a pedagogických pracovníkov v oblasti vzdelávania a pod.
Z praxe Strediska na uznávanie dokladov o vzdelaní  vyplýva, že sú zaznamenávané problémy s aplikáciou a výkladom dohody. Najväčšie problémy s výkladom dohody je nereflektovanie dohody na vstup SR a ČR do EÚ, tj. rozdelenie procesu uznávania dokladov o vzdelaní podľa účelu. Druhým veľmi výrazným nedostatkom pri aplikácie dohody boli prevodové tabuľky vysokoškolských akademických titulov, a článok 12, ktorý oprávňoval držiteľa titulu na používanie svojho akademického i v štáte druhej zmluvnej strany bez ďalšieho overovania. Vzhľadom na zvýšený počet pobočiek zahraničných vysokých škôl a vysokých škôl, ktoré poskytujú neakreditované študijné programy na území oboch štátov, Policajný zbor v SR nedokázal preveriť či ide o doklady o vzdelaní, na ktoré sa vzťahuje menovaná dohoda. Slovenská strana preto privítala možnosť uzavrieť novú dohodu, ktorá filozofiou, textáciou a mechanizmami vzájomného uznávania bude reflektovať na zmeny, ktoré sa uskutočnili v školskom prostredí oboch štátov za uplynulé roky. „Novela“ už existujúcej dohody nie je postačujúca.
Predmetom uvedeného stretnutia bolo prerokovanie textácie novej dohody, ktorá tvorí prílohu tejto správy.

5.	Odporúčané závery:
Každá zo zúčastnených strán má povinnosť posunúť návrh do legislatívneho procesu, tak, aby bola dohoda pripravená na podpis v najbližšom období.

6.	Prinesené materiály:
Dohodnuté znenie bilaterálnej dohody.   
  
7.	Prínos ZPC
Slovenská republika má historicky úzku previazanosť s ČR, preto je bezpodmienečne nutné, aby medzi dotknutými štátmi bola v platnosti dobre fungujúca a platná dohoda, ktorá má napomáhať v mobilite občanom oboch štátov.

8.  Spôsob zverejnenia výsledkov ZPC, prenos získaných informácií
Správa zo ZPC je zverejnená na www.minedu.sk. Dokumenty sú na vyžiadanie
k dispozícii v elektronickej forme. 

Súhlasím so zverejnením správy na internete.

Správu vypracoval: Eva Kaczová
Dátum: 30. 3. 2012

Správu schválil: prof. Ing. Peter Plavčan, CSc.

DOHODA
medzi vládou Slovenskej republiky a vládou Českej republiky  o vzájomnom uznávaní rovnocennosti dokladov o vzdelaní vydávaných v Slovenskej republike a v Českej republike 

	Vláda Slovenskej republiky a vláda Českej republiky (ďalej len "zmluvné strany"), usilujúce sa o rozvoj vzájomnej spolupráce v oblasti školstva a vedy,
	majúce na zreteli článok 14 Zmluvy medzi Slovenskou republikou a Českou republikou o dobrom susedstve, priateľských vzťahoch a spolupráci, podpísanou v Bratislave dňa 23. novembra  1992,
	vychádzajúce z Dohovoru o uznávaní kvalifikácií týkajúcich sa vysokoškolského vzdelávania v európskom regióne, podpísaného v Lisabone dňa 11. apríla 1997,
	sa dohodli takto:
 
Čl.1

Táto dohoda upravuje rovnocennosť dokladov o vzdelaní na účely prístupu ku vzdelávaniu a na ďalšie účely s výnimkou prístupu k regulovaným povolaniam.

Čl. 2

Na účely tejto Dohody sa pod pojmom:

a) "doklad o vzdelaní" rozumie: vysvedčenie, vysvedčenie o záverečnej skúške, výučný list, vysvedčenie o maturitnej skúške, absolventský diplom a vysvedčenie o absolventskej skúške, diplom, dodatok k diplomu a vysvedčenie o štátnej skúške v   Slovenskej republike, a vysvedčenie, vysvedčenie o záverečnej skúške, výučný list, vysvedčenie o maturitnej skúške, vysvedčenie o absolutóriu v konzervatóriu a diplom absolventa konzervatória, diplom absolventa vyššej odbornej školy a vysvedčenie o absolutóriu, vysvedčenie o absolutóriu s diplomom, vysvedčenie o diplomovej skúške s diplomom, vysokoškolský diplom a dodatok k diplomu alebo vysvedčenie o štátnej skúške v Českej republike.
 
b) "vysoká škola" rozumejú všetky štátom uznané vysoké školy, ktoré patria do systémov vysokého školstva v Slovenskej republike a v Českej republike a ktoré uskutočňujú akreditované študijné programy na území štátu, kde majú sídlo a kde bola udelená akreditácia,

c) "základná škola" a "stredná škola" rozumejú všetky základné školy a stredné školy, ktoré sú zaradené do  siete škôl, školských zariadení, stredísk praktického vyučovania a pracovísk praktického vyučovania Slovenskej republiky,
 
d) „základná škola“, „stredná škola“, „konzervatorium“ a „vyššia odborná škola“ rozumejú všetky základné školy, stredné školy a vyššie odborné školy, ktoré sú zapísané v školskom registri Českej republiky,

Čl.3
 
	(1)  „Doklady o vzdelaní“ o ukončení vzdelania na základných školách a štúdia na stredných školách vydané v Slovenskej republike a „doklady o vzdelaní“ o ukončení vzdelania na základných školách a štúdia na stredných školách vydané v Českej republike sa uznávajú za rovnocenné.
 
	(2) Absolventský diplom a Vysvedčenie o absolventskej skúške vydané konzervatóriom v Slovenskej republike a Vysvedčenie o absolutóriu v konzervatóriu a Diplom absolventa v konzervatóriu v Českej republike sa uznávajú za rovnocenné. 

(3) Absolventský diplom a vysvedčenie o absolventskej skúške vydané strednými odbornými školami v Slovenskej republike a diplom absolventa vyššej odbornej školy a vysvedčenie o absolutóriu, vysvedčenie o absolutóriu s diplomom vydané vyššími odbornými školami v Českej republike sa uznávajú za rovnocenné.

Čl.4
 
	Diplomy, dodatky k diplomu a vysvedčenia o štátnej skúške vydané po ukončení bakalárskeho štúdia na vysokej škole v Slovenskej republike a vysokoškolské diplomy a dodatky k diplomu alebo vysvedčenia o štátnej skúške vydané po ukončení štúdia v bakalárskom študijnom programe na vysokej škole v Českej republike sa uznávajú za rovnocenné.
 
Čl.5

Diplomy, dodatky k diplomu a vysvedčenia o štátnej skúške vydané po ukončení magisterského, inžinierskeho a doktorského štúdia na vysokej škole v Slovenskej republike a vysokoškolské diplomy a dodatky k diplomu alebo vysvedčenia o štátnej skúške vydané po ukončení štúdia v magisterskom študijnom programe na vysokej škole v Českej republike sa uznávajú za rovnocenné.

Čl.6
 
Diplomy, dodatky k diplomu a vysvedčenia o štátnej skúške vydané po ukončení doktorandského štúdia na vysokej škole v Slovenskej republike a vysokoškolské diplomy a dodatky k diplomu alebo vysvedčenia o štátnej skúške vydané po ukončení štúdia v doktorskom študijnom programe na vysokej škole v Českej republike sa uznávajú za rovnocenné.

Čl.7
 
	Diplomy o udelení vedeckej hodnosti kandidát vied (v skratke „CSc.“) vydané v Slovenskej republike a v Českej republike a diplomy o udelení akademicko-vedeckého titulu Doktor (v skratke „Dr.“) vydané po ukončení postgraduálneho štúdia na vysokej škole v Slovenskej republike a v Českej republike sa považujú za rovnocenné. 

Čl.8
 
	Tituly a ich skratky udelené dokladmi o vzdelaní podľa článkov 3 až 7 tejto dohody môže držiteľ dokladu o vzdelaní používať aj v štáte druhej zmluvnej strany. 

Čl.9
 
	(1) Štáty zmluvných strán vytvárajú a vzájomne si vymieňajú zoznamy vysokých škôl na území daného štátu, na ktoré sa vzťahuje táto Dohoda, a zverejňujú ich na internetových stránkach (webové sídlo) ministerstva školstva. Zoznamy podľa prvej vety aktualizujú štáty zmluvných strán podľa potreby, ale aspoň raz za kalendárny rok.
	(2) Zmluvné strany sa budú vzájomne informovať o zmenách vo vzdelávacích sústavách svojich štátov a budú si vymieňať vzory dokladov, na ktoré sa vzťahuje táto Dohoda.

Čl. 10

Doklady o vzdelaní podľa čl. 3 až 7 tejto Dohody vydané v štáte jednej zmluvnej strany sa na území štátu druhej zmluvnej strany uznávajú za rovnocenné na účely podľa tejto Dohody bez ďalšieho úradného postupu. 

Čl. 11
 
(1) Uznávanie dokladov o časti štúdia na účely pokračovania v štúdiu sa uskutočňuje v súlade s platnými právnymi predpismi prijímajúceho štátu.

(2) Uznávanie dokladov o vzdelaní na účely výkonu regulovaného povolania a odbornej činnosti sa uskutočňuje v súlade s platnými právnymi predpismi prijímajúceho štátu.

Čl.12
 
	K vyjasneniu všetkých otázok vyplývajúcich z tejto Dohody, ako i na účely riešenia otázok vyplývajúcich zo zmien vzdelávacej sústavy a príslušných platných právnych predpisov štátov zmluvných strán, vrátane podávania návrhov na doplnenie a úpravy tejto dohody sa zriaďuje spoločná komisia odborníkov, ktorá sa bude stretávať podľa potreby. Členov komisie vymenujú ministri školstva štátov zmluvných strán. Miesto a termín stretnutia budú dohodnuté diplomatickou cestou.

Čl.13
 
Doklady o vzdelaní, tituly, hodnosti a stavovské označenia získané na území štátov zmluvných strán v období trvania českej a Slovenskej federatívnej republiky a ich právnych predchodcov, pred nadobudnutím platnosti tejto dohody zostávajú touto dohodou nedotknuté a uznávajú sa v štátoch zmluvných strán za rovnocenné.

Čl.14
 
	Táto Dohoda vstupuje do platnosti dňom podpisu.

Čl.15
	
Dňom vstupu tejto dohody do platnosti sa ruší platnosť dohody medzi vládou Slovenskej republiky a Českej republiky o vzájomnom uznávaní rovnocennosti dokladov o vzdelaní vydaných v Slovenskej republike a v Českej republike podpísané v Prahe dňa 23. marca 2001.
 
Čl.16
Táto dohoda sa uzatvára na dobu neurčitú. Každá zo zmluvných strán ju môže písomne vypovedať. V takom prípade platnosť tejto dohody skončí uplynutím dvanástich mesiacov odo dňa doručenia oznámenia o výpovedi druhej zmluvnej strany. 

	Dané v …………dňa  ……………… vo dvoch pôvodných vyhotoveniach, každé v jazyku českom a slovenskom, pričom obe znenia majú rovnakú platnosť.

Za vládu Českej republiky

v. r.

minister školstva, mládeže

Za vládu Slovenskej republiky

,v. r.

minister školstva, vedy, výskumu a športu